गुवाहाटी: असम में उत्तर लखीमपुर जिले के खबलू क्षेत्र में अस्पताल ले जाने के लिए वाहन न होने के कारण एक महिला ने बारिश के बीच सड़क के किनारे बच्चे को जन्म दिया। प्रसूति के लिए जंग लगी हुई टीन और दो छतरी से छप्पर बनाकर प्रसूता को एकांत उपलब्ध कराया गया। चार अन्य महिलाओं ने बच्चे को जन्म देने में प्रसूता की मदद की। बाद में पास के गांव के लोग मां और बच्चे को सुरक्षित जगह पर ले गए। बच्चे को सड़क पर जन्म देने के बाद मां और नवजात ने पूरी रात खुली आसमान के नीचे सुबानसिरि नदी के किनारे बिताई और आज सुबह मजुली स्थित पितांबर देव गोस्वामी सिविल अस्पताल में उन्हें भर्ती करवाया गया।